b'\n_START_ARTICLE_\nVinnings hensikt\n_START_PARAGRAPH_\nVinnings hensikt er en kvalifisert skyldgrad, som er et vilk\xc3\xa5r for domfellelse ved de fleste formuesforbrytelser, i tillegg til forsett. Viktige eksempler p\xc3\xa5 slike forbrytelser er tyveri, underslag, ran og bedrageri._NEWLINE_N\xc3\xa6rmere bestemt betyr vinnings hensikt at man ved ut\xc3\xb8velse av den straffbare handlingen har til hensikt \xc3\xa5 skaffe seg selv eller andre en uberettiget vinning. I de aller fleste tilfeller vil dette v\xc3\xa6re tilfelle der det foreligger en formuesforbrytelse. Unntaksvis vil imidlertid gjerningspersonen kunne ha andre hensikter, for eksempel \xc3\xa5 p\xc3\xa5f\xc3\xb8re forn\xc3\xa6rmede ubehageligheter. Har gjerningspersonen flere motiver for handlingen er det imidlertid nok at et av dem er \xc3\xa5 skaffe seg en vinning. Som utgangspunkt kreves det dessuten at det m\xc3\xa5 v\xc3\xa6re snakk om en \xc3\xb8konomisk vinning. Stjeler noen en bunke gamle brev som kun har affeksjonsverdi for eieren vil dette som hovedregel ikke kunne straffes som tyveri. Unntak gjelder der gjerningspersonen har hatt til hensikt \xc3\xa5 selge brevene, fordi det foreligger et marked for \xc3\xa5 selge disse. Ellers vil mildere straffebud komme til anvendelse (f.eks. \xc2\xa7 392 om besittelseskrenkelse). Det er ikke noe krav at det foreligger noen varig vinning. Drikker man en flaske brus i butikken uten \xc3\xa5 betale vil dette v\xc3\xa6re nok._NEWLINE_At det er en \xc2\xabhensikt\xc2\xbb som kreves inneb\xc3\xa6rer at vinningen m\xc3\xa5 v\xc3\xa6re m\xc3\xa5let med handlingen, og ikke bare en n\xc3\xb8dvendig konsekvens. I praksis vil dette kravet kunne f\xc3\xa5 betydning der det foreligger selvforskyldt rus. I slike tilfeller vil man fingere forsett hos gjerningspersonen, dersom det m\xc3\xa5 legges til grunn at han ville forst\xc3\xa5tt konsekvensene av det han gjorde dersom han var edru. Hensikt vil derimot ikke kunne fingeres. Dette inneb\xc3\xa6rer at dersom man har medvirket f.eks. til tyveri i beruset tilstand, vil man ikke kunne straffes dersom man ikke forsto hva man var med p\xc3\xa5.'